Ego Bodrans, archipresbiter Sancti-Prisci, notum facio omnibus presentes litteras inspecturis, quod Elisabet La Chate, de Siligniaco, relicta Itherii Caudadene de Marligniaco, militis, in presentia mea constituta vendidit abbati et conventui Sancti-Mariani Autissodori, duodecim bichetos bladi quos ipsi reddebant ei, singulis annis, pro decima terre sue de Boscheto. Hanc venditionem laudaverunt filii sui Ancellus Li Chat et Guido Li Chat, et fratres sui, similiter, Galterus et Herveus; et idem Regnaudus, frater ejus, qui venditioni non affuit illam laudaret prefatis promisit canonicis; et inde plegios illis dedit Willelmum de Chiniaco, armigerum, et Amauricum de Chanlo, militem. Promisit eciam eisdem canonicis quod inde faceret eis habere litteras domini Autissiodorensis episcopi, dicte venditionis testimonium continentes; et inde plegii fuerunt similiter predicti Willelmus de Chiniaco et Amauricus de Chanlo. Quod ut ratum et firmum permaneat, ad petitionem partium, presentem paginam sigilli mei appositione signavi. Actum est hoc, apud Bellum-Montem, in domo nobilis mulieris Margarite, domine videlicet Silliniaci, anno ab Incarnatione Domini Mº CCº XIIº.